हादसे रोकने के लिए विधायक और अफसरों का मंथन
भास्कर न्यूज | मोड़क स्टेशन
नेशनलहाइवे 12 कोटा-झालावाड़ पर कमलपुरा में स्थित अमझार पुलिया पर आए दिन होने वाले हादसों को लेकर अंततः जनप्रतिनिधि, प्रशासन और हाइवे अथॉरिटी के लोग गंभीर हुए।
सोमवार को विधायक चंद्रकांता मेघवाल के साथ हाइवे एसी लोकेश विजयवर्गीय, एक्सईएन संदीप अग्रवाल, एईन शाकिर अली, एक्सईएन पीडब्ल्यूडी एसके काबरा, एईन रामकेश मीणा और तहसीलदार अनूप सिंह ने पुलिया का निरीक्षण किया। विधायक ने करीब डेढ़ घंटे तक यहां अधिकारियों के साथ सुरक्षा के विभिन्न पहलुओं पर विस्तार से चर्चा की। समस्या के हल के लिए कार्ययोजना बनाने पर सहमति बनी। पुलिया की प्रोटेक्शन वाल बनाने को लेकर सहमति बनी। अलनिया डैम पर बनी आरसीसी की रेलिंग की तरह ही अमझार पुलिया पर भी प्रोटेक्शन वाल बनाने की बात हुई। इसके अतिरिक्त पुलिया के दोनों ओर ब्रेकर निर्माण, प्रोटेक्शन वाल पर रिफलेक्टर्स का प्रयोग, पुलिया के दोनों और बड़े शब्दों में चेतावनी बोर्ड लगाने पर भी सहमति बनी। वर्तमान में टूट रही प्रोटेक्शन वाल की मरम्मत तथा अन्य कार्यों को तो लोकेश विजयवर्गीय ने मंगलवार से ही शुरू कर दिए जाने की बात कही है। विधायक ने अधिकारियों से कहा कि इस पुलिया पर हुए हादसे कलंक की बात है। बस कार्य किसी भी कीमत पर शुरू हो जाना चाहिए। विधायक का कहना था कि नदी के हिस्से की मरम्मत और बाकी के हिस्से पर ग्रेवल करवा देने से ही ये मार्ग शुरू किया जा सकता है। उन्होंने कहा कि यदि सुविधा हो तो ये कार्य मनरेगा में देकर श्रमिकों के लिए रोजगार मुहैया करवाया जा सकता है और यदि फंड की आवश्यकता हो तो वे अपने कोष से भी राशि जारी करने के लिये तैयार हैं। इस दौरान रामगंजमंडी भाजपा नगर अध्यक्ष नरेंद्र काला, पूर्व पार्षद कालू नाकोड़ा, रामगंजमंडी पालिका उपाध्यक्ष ओम गुर्जर, केएसएसआई महासचिव गोपाल गर्ग, अशोक सांवला, सहरावदा उपसरपंच राजेंद्र सिंह आदि भी मौजूद रहे।
मोड़क स्टेशन. सोमवार को मौके का निरीक्षण करतीं विधायक चंद्रकांता मेघवाल और हाइवे अथॉरिटी के अधिकारी।
awa_Deva bho_Deva hin_Deva hin_Deva hin_Deva